Carcaixent i Braunfels inicien el seu agermanament
05 de juny de 2017

Carcaixent

Paco Salom, alcalde de Carcaixent, i l’Associació Municipal d’Agermanament (AMAC) han viatjat este cap de setmana a la ciutat alemanya de Braunfels per iniciar el protocol d’agermanament en el marc d’una trobada de «8 Towns for Europe» a la qual pertanyen ambdues. El passat mes de gener el Ple municipal va aprovar per unanimitat començar-hi els tràmits i el dissabte, en un acte institucional que va comptar amb la participació dels alcaldes de les dos localitats i representants de les associacions d’agermanament, es va signar la primera part del protocol que es formalitzarà a Carcaixent el proper mes de novembre.

Durant la seua intervenció, Paco Salom va recordar la importància que tenen els vincles entre ciutats agermanades per a unir les persones i superar, així, “les fronteres polítiques i ideològiques que ens separen, apostant pels ideals d'unitat, solidaritat i harmonia amb què va nàixer la Unió Europea”. L’alcalde va fer èmfasi en l'aprofitament d'estos lligams per a canviar la realitat actual de molts refugiats, “que ens mostra els efectes perversos de les polítiques restrictives, del tancament de fronteres, de l'abandonament de les persones a la seua sort”.

Així, en relació a la situació dels refugiats, va apuntar que, “en un moment en què la crisi ha traspassat l'àmbit econòmic i afecta de ple les estructures socials, és ara quan tots nosaltres podem actuar a escala local, amb la vista posada en una escala global». D’esta manera va voler agrair la important tasca que estan realitzant les associacions d’agermanament al voltant del fenomen de les migracions, la integració, i la construcció europea “amb projectes que aposten per difondre i eliminar barreres, estenent entre la ciutadania valors com la diversitat cultural, la solidaritat entre els pobles, o la tolerància”.

Precisament, la trobada a Braunfels va girar al voltant de la qüestió dels refugiats, com a part del projecte de l’Associació Municipal d’Agermanament “Els nouvinguts són ciutadans europeus?”, el qual va rebre l’estiu passat una menció europea per la defensa i protecció dels drets dels migrants. En este projecte estan implicades, a més de Carcaixent, altres ciutats europees de França, Itàlia, Bèlgica, Alemanya, Regne Unit, Polònia i Hongria. La finalitat d’esta iniciativa és construir un discurs contra l’estigmatització dels migrants i dels refugiats i la creació d’accions solidàries i de convivència com un mecanisme per a resoldre conflictes xenòfobs.

Carcaixent forma part de la xarxa de ciutats europees «8 Towns for Europe» constituïda per Bagnols-sûr-Cèze (França), Feltre (Itàlia), Braunfels (Alemanya), Newbury (Anglaterra), Kiskunfelegyhaza (Hongria), Eeklo (Bèlgica) i la ciutat de Kikinda a (Sèrbia). L’objectiu d’esta xarxa és fomentar el respecte als valors democràtics, de pau i convivència, així com fomentar la coneixença i l’estima de les diferents llengües i cultures de la Unió Europea. L’AMAC porta des de 1982 treballant junt amb l’Ajuntament de Carcaixent per aconseguir estos objectius amb la realització d’intercanvis lingüístics i culturals, taules redones o trobades com la celebrada a Braunfels, on han participat diverses famílies de Carcaixent que han sigut acollides de forma desinteressada pels veïns i veïnes de la localitat alemanya. De l’1 al 5 de novembre es desenvoluparà la segona part de la trobada a Carcaixent, on està previst que participen més de 100 persones integrants de la xarxa.